REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj: 06-2/19-18

9. mart 2018. godine

B e o g r a d

ZAPISNIK

21. SEDNICE ODBORA ZA OBRAZOVANjE, NAUKU,

TEHNOLOŠKI RAZVOJ I INFORMATIČKO DRUŠTVO,

ODRŽANE 12. FEBRUARA 2018. GODINE

 **Na osnovu člana 42. stav 4. sednica je održana van sedišta Narodne skupštine u prostorijama SO Svrljig u Svljigu.**

 Sednica je počela u 12,30 časova.

 Sednicom je predsedavao Ljubiša Stojmirović, zamenik predsednika Odbora.

 Sednici su prisustvovali članovi Odbora: Đorđe Kosanić, Miletić Mihajlović i Milan Knežević (zamenik Muamera Zukorlića).

 Sednici nisu prisustvovali članovi Odbora: Vladimir Orlić, Marko Parezanović, Bogdan Obradović, Nataša St. Jovanović, Marko Atlagić, Žarko Obradović, Ratko Jankov, Milena Bićanin, Aleksandra Jerkov, Žarko Korać, Dubravko Bojić, Olena Papuga i Fatmir Hasani, niti njihovi zamenici.

 Sednici je prisustvovao i narodni poslanik Milija Miletić koji nije član Odbora.

 Sednici su prisustvovali i: Milan Marković, pomoćnik predsednika Opštine Svrljig, Iva Antić, član Opštinskog veća Opštine Svrljig zadužena za mlade, Dejan Miletić direktor predškolske ustanove „Poletarac“ u Svrljigu, Saša Golubović, direktor Osnovne škole „Dobrila Stambolić“, Lela Ristić direktorka Srednje stručne škole „Dušan Trivunac Dragoš“, Varnava, iguman manastira Pirkovac, Milena Mišić, predstavnica Školske uprave Niš i predstavnik privrednika iz Svrljiga, Makis Gaitsidis.

 Sednicu je otvorio Ljubiša Stojmirović, zamenik predsednika Odbora. On je izneo da svaka zemlja koja drži do sebe vodi računa o mladim naraštajima i o njihovom obrazovanju. Prvi korak ka formiranju čoveka treba da bude vaspitanje koje se prvenstveno stiče u porodici, a zatim i nadgradnja u vidu obrazovanja u obrazovnim ustanova. Narodna skupština je nedavno usvojila Zakon o dualnom obrazovanju, ali predstoji dugačak put kako bi se roditeljima i deci predočile sve koristi koje ovaj vid obrazovanja pruža. Takođe, potrebno je mnogo toga uraditi i obezbediti sve potrebne uslove, u saradnji sa privredom, kako bi se ovaj zakon u potpunosti primenio. Naročit problem postoji u „malim“ opštinama zbog smanjenog broja dece tako i nerazvijene privrede.

 Narodni poslanik Đorđe Kosanić, rekao je da bi bilo dobro napraviti uvid u potrebe na tržištu rada i na osnovu toga sačiniti planove potrebnog broja odeljenja, te da bi na taj način mnogo više učenika, nakon završene srednje škole, uspevalo da nađe posao.

 Narodni poslanik Milan Knežević ukazao je da Zakon o dualnom obrazovanju predstavlja pravni okvir za uspostavljanje sistema dualnog obrazovanja koji je u prošlim vremenima već postojao u sličnom obliku u vidu škole učenika u privredi i davao dobre rezultate. Dualno obrazovanje nudi rešenje za problem depopulacije malih gradova i ruralnih sredina, jer bi njegovom implementacijom bila pružena šansa mladima da pronađu posao i da ostanu u svojim gradovima.

 Narodni poslanik Miletić Mihajlović, naveo je da je neravnomerni regionalni razvoj dugo vremena problem u Srbiji i da su predlagane mnoge mere da se taj problem otkloni, ali da je tek nekoliko njih dalo rezultate. Često se u sistemu obrazovanja vrše racionalizacije, što jeste nužno, ali se tom procesu ne sme pristupiti na isti način jer svaka opština ima svoje osobenosti koje je potrebno sagledati. Zbog toga, racionalizaciji treba pristupiti pažljivo i u isto vreme ne gubiti iz vida da je obrazovanje investicija u budućnost.

 Iguman manastira Pirkovac, Varnava je izneo da postoji inicijativa za obnovu škole pri manastiru i da je dobio obećanja od opštine i patrijarha da će pomoći ponovnom uspostavljanju ove škole. Manastir je izgrađen krajem 13. odnosno početkom 14. veka i imao je u svojoj istoriji mnogo uspona i padova. Pre nešto više od 15 godina manastir je obnovljen, ali predstoji još mnogo posla kako bi manastir bio doveden u nekadašnje stanje. Potpuna obnova manastira i škole mogla bi doprineti promovisanju ovog dela Srbije i privlačenju turista, kako iz Srbije, tako i iz susednih zemalja. Ljubiša Stojmirović se nadovezao na izlaganje igumana Varnave i rekao da bi možda trebalo razmišljati u smeru obnavljanja ove škole kao letnje škole u koju bi dolazila deca da se upoznaju sa istorijom i tradicijom ovih krajeva.

 Narodni poslanik Milija Miletić se zahvalio članovima Odbora za obrazovanje što su došli u Svrljig i ocenio da je ovaj način približavanja rada Narodne skupštine građanima koji žive u udaljenijim krajevima veoma važno. On je dodao da opštinu Svrljig pogađaju slični problemi kao i ostale opštine u jugoistočnoj Srbiji, a to su depopulacija i mali broj mogućnosti za mlade. Opština Svrljig ulaže puno napora kako bi se popravio položaj mladih, a on se nada da će pomoć doći i sa republičkog nivoa.

 Milan Marković , pomoćnik predsednika Opštine, Dejan Miletić direktor predškolske ustanove „Poletarac“ u Svrljigu, Saša Golubović, direktor Osnovne škole „Dobrila Stambolić“ i Lela Ristić direktorka Srednje stručne škole „Dušan Trivunac Dragoš“, ukratko su upoznali prisutne sa istorijatom ovih ustanova, kao i sa trenutnim stanjem školskih ustanova u Svrljigu. Oni su izneli da su problemi već pomenuta ubrzana depopulacija, a to ima za rezultat smanjen broj dece u obrazovnom sistemu. Trenutno u opštini funkcioniše jedna predškolska, jedna osnovna škola i jedna srednja škola. U proteklih pet godina u poboljšanje materijalno-tehničkih uslova u školskim ustanovama uloženo je oko 24 miliona dinara. Funkcionisanje osnovne škole otežava i to što je opština dosta razuđena i što, pored matične škole u Svrljigu, postoji 10 izdvojenih odeljenja u zaseocima sa malim brojem učenika. Najveći problem srednje škole što nema interesovanja za pojedine profile i da postoji ozbiljna opasnost da pojedini smerovi budu ugašeni, a to se pre svega odnosi na trogodišnje obrazovne profile.

 Predstavnik privrednika iz Svrljiga Makis Gaitsidis rekao je, da postoji potreba za obučenom radnom snagom, pre svega u oblasti tekstilne industrije. On je dodao da bi uspostavljanje dualnog obrazovanja u Svrljigu moglo doprineti i razvoju tekstile industrije u ovom kraju.

 Milena Mišić, predstavnica Školske uprave Niš saglasila se sa prethodnim ocenama da dualno obrazovanje ima dugu tradiciju u Srbiji samo je bilo poznato pod drugim imenom. Takođe, ona je iznela mišljenje da je potrebno razgovarati sa decom i roditeljima kako bi im se približili obrazovni profili iz sfere dualnog obrazovanja.

 Predstavnik regionalne privredne komore, Saša Matejić, izneo je da trenutno postoji veliki dizbalans na tržištu rada jer sa jedne strane postoji veliki broj nezaposlenih, a sa druge strane postoji velika tražnja za pojedinim profilima. Zbog toga je potrebno da, stvaranjem novih obrazovnih profila i većim upisnim kvotama za pojedine smerove, bude premošćen jaz između velikog broja nezaposlenih i manjka radne snage u pojedinim granama industrije.

 U kratkom obraćanju, predstavnica đačkog parlamenta u Osnovnoj školi ukazala je da učenici nisu dovoljno upoznati sa mogućnostima i načinom funkcionisanja dualnog obrazovanja, te da bi trebalo kroz prezentacije približiti učenicima ovaj vid obrazovanja.

 Iva Antić, član Opštinskog veza zadužena za mlade, pohvalila je uvođenje dualnog obrazovanja, kao načina da se prevaziđe problem nezaposlenosti, pre svega kod mladih. Ona je dodala i da je potrebno više raditi na afirmaciji talentovanih učenika.

 U završnom izlaganju, zamenik predsednika Odbora, Ljubiša Stojmirović zahvalio se domaćinima na srdačnom prijemu i rekao da su Narodna skupština i ovaj Odbor otvoreni za sve vrste inicijativa, predloga i primedbi. On je dodao i da će zapisnik sa ove sednice biće dostavljen Ministarstvu prosvete, nauke i tehnološkog razvoja.

 Sednica je završena u 14,00 časova.

 Nakon završetka sednice zajedno sa domaćinima članovi Odbora obišli su predškolsku ustanovu „Poletarac“, Osnovnu školu „Dobrila Stambolić“ i Srednju stručnu školu „Dušan Trivunac Dragoš“.

 SEKRETAR PREDSEDNIK

 Dragomir Petković Muamer Zukorlić